PET_agent kørte hurtigt og med tonede ruder, da civil trafikvogn satte efter ham i 'rocker_kørsel'

En ansat i PET og en betjent fra Københavns Vestegns Politi vidnede i dag imod hinanden i Københavns Byret, da de ifølge anklagemyndigheden begge to har kørt vanvidskørsel.

Imod hinanden.



Det skete i en misforstået biljagt 17. januar, hvor PET-tjenestemanden kørte med tonede ruder, og betjenten kørte i en civil kassevogn.

Hurtigt på opgave

PET-agenten, der var på vej ud på en observationsopgave i en sort Opel Zafira med tonede ruder, kørte en del hurtigere end det tilladte, da han klokken 14.15 blev opdaget af en betjent i en gul ATK-kassevogn, der foretager fartkontroller.

Betjenten satte efter den sorte Opel, og herefter udviklede sagen sig til en biljagt, hvor de to betjente jagtede hinanden på en strækning mellem Gladsaxe og Borup Allé i København uden at vide, at de var kolleger.

I jagten har de to betjente blandt andet kørt for stærkt, over for rødt, på cykelstien og i nødsporet, inden en tredje bil til sidst blev ramt. Ingen af de to politifolk ville dog vedkende sig, at de havde kørt ind i den tredje bil - ligesom de begge mente, at de selv havde kørt efter reglerne, mens den anden havde kørt hasarderet.

Første biljagt i trafikvogn

Færdselsbetjenten forklarede i retten, at han aldrig tidligere har brugt sin ATK-vogn i en biljagt, men at han valgte at gøre det, da han mente, at kørslen fra den anden civilbil var til fare for andre. Desuden mente han, at han kunne genkende bilen fra en tyverisag.

- Det var en kørsel, der var til fare og satte andre folks liv på spil. Sådan ville jeg ikke have kørt under en udrykning, forklarede færdselsbetjenten, der forsøgte at køre PET-betjenten af vejen i et forsøg på at stoppe ham.

Færdselsbetjenten forklarede også, at han havde haft problemer med sin radio og derfor ikke kunne tjekke nummerpladen på bilen. Problemerne handlede om, at ledningen til radioen blev viklet ind i sikkerhedsselen.

Følte sig truet og forfulgt

Betjenten fra PET forklarede på den anden side, at han på intet tidspunkt vidste, at det var en anden betjent, der jagtede ham. Der er nemlig hverken horn eller blink på en ATK-vogn, men den undskyldning købte færdselsbetjenten ikke.

- Bilen er kendetegn i sig selv for de fleste, og der sidder kameraer over det hele, sagde han retten.

PET-betjenten forklarede desuden, at han før havde oplevet, at kolleger stoppede ham, når han var ude at køre på en opgave, men at han på grund af kørslen i dette tilfælde aldrig havde forestillet sig, at der sad en anden betjent bag rattet i den gule bil.

Alarm om forstærkning

- Den måde, han kørte på, var da i hvert fald ikke noget, jeg kan huske fra skolen. Jeg har kun set vrede rockertyper køre på den måde, sagde PET-betjenten fra vidneskranken.

Derfor indgav han også en melding over radioen og bad om assistance.

- Jeg var sikker på, at jeg skulle til at slås, for personen har jo været vanvittig nok til påkøre mig, sagde han.

Ingen horn og blink

Da betjenten fra PET indtog vidneskranken, blev han spurgt ind til, hvorfor han ikke kørte med blink og horn, når der var tale om udrykning, så kolleger og andre bilister kunne se ham komme.

- Sådan er vores arbejde ikke, der er ikke nogen, der må opdage, at vi kommer, lød svaret.

Han forklarede, at der i civilvogne ikke er udrykning, og at han den dag havde valgt den bil med de mest tonede ruder, så han kunne holde sig skjult.

Meget hemmelig

Selv da den anden betjent kørte ind foran ham, valgte han altså ikke at give sig til kende.

- Hele idéen er jo, at det er skjult. Det er sådan, vi arbejder, sagde han og understregede, at han altså stadig ikke var klar over, at det var en betjent i en ATK-vogn, der havde forsøgt at stoppe ham.

Hele jagten endte, da ATK-vognen fik kørt PET-betjenten af vejen. Her trak færdselsbetjenten sin pistol og skilt, hvorefter det gik op for de to, at de rent faktisk var kolleger.

- Jeg formoder, det er en farlig person, og jeg kan se, at han virker aggressiv og forsøger at komme ud. Han hiver sit skilt ud, og siger det er politiet, og jeg hylstrer min pistol med det samme, forklarede færdselsbetjenten.

Der er endnu ikke afsagt dom i sagen.

Kan miste kørekortet betinget

Begge politifolk er tiltalt for tilsidesættelse af færdselssikkerheden, og begge risikerer en betinget frakendelse af kørekortet.



Dommen er endnu ikke faldet.

Statsadvokaten vurderede i første omgang, at der ikke var belæg for at rejse tiltale mod de to politifolk. Den beslutning blev underkendt af Rigsadvokaten.